14.

poudarja, da je treba, če želimo, da bo prostotrgovinski sporazum dejansko spodbujal interese EU, v pogajalske smernice vključiti naslednje cilje: (i) enake konkurenčne pogoje je treba zagotoviti prek trdnih zavez in izvršljivih določb o konkurenci in državni pomoči, ustreznih davčnih zadevah (vključno z bojem proti davčnim utajam, izogibanju davkom in pranju denarja), spoštovanja socialnih in delovnih standardov v celoti (vključno z enakovrednimi ravnmi zaščite in varoval pred socialnim dampingom), standardov glede varstva okolja in podnebnih sprememb, spodbujanja ciljev OZN glede trajnostnega razvoja, visoke ravni varstva potrošnikov in trajnostnega razvoja; z določbami bi bilo treba zagotoviti, da se standardi ne bodo znižali, obe strani pa bi morali imeti možnost čez čas spremeniti zaveze, da bi določili višje standarde ali vključiti dodatna področja; zaveze in določbe bi morali biti izvršljivi z avtonomnimi začasnimi ukrepi, trdnim mehanizmom za reševanje sporov in pravnimi instrumenti, da bi dosegli dinamično uskladitev; (ii) pogajanja o vzajemnem dogovoru za obojestransko koristen dostop do trga za blago, storitve, javna naročila, priznanje poklicnih kvalifikacij in po potrebi tuje neposredne investicije bodo potekala ob popolnem spoštovanju pravil Svetovne trgovinske organizacije (STO); (iii) zaveza obeh strani, da bosta v mednarodnih forumih še naprej sodelovali za trdno, na pravilih temelječo, prosto in pravično trgovino, da bi dosegli dejanski multilateralizem; (iv) Komisija bi morala ob prizadevanju za najobsežnejšo možno trgovino z blagom oceniti morebitne kvote in tarife za najobčutljivejše sektorje, pa tudi potrebo po zaščitnih klavzulah za zaščito celovitosti enotnega trga EU; ponovno poudarja, da je poleg tega, kar zadeva na primer hrano in kmetijske proizvode, dostop do enotnega trga odvisen od strogega spoštovanja celotne zakonodaje in vseh standardov EU, zlasti na področju varnosti hrane, gensko spremenjenih organizmov, pesticidov, geografskih označb, dobrobiti živali, označevanja in sledljivosti, sanitarnih in fitosanitarnih standardov ter zdravja ljudi, živali in rastlin; (v) pravila o poreklu bi morala odražati najnovejše prostotrgovinske sporazume EU in temeljiti na interesih proizvajalcev iz EU; s sporazumom bi se moral ohraniti okvir obstoječih trgovinskih odnosov med EU in tretjimi državami, hkrati pa bi bilo treba preprečiti pridobivanje nezasluženih koristi, tako da se – z ohranjanjem usklajenega tarifnega sistema in sistema kvot ter pravil o poreklu za proizvode v odnosu do tretjih držav – zagotovi doslednost; (vi) zaveze glede protidampinških in izravnalnih ukrepov bi lahko na tem področju presegale pravila STO, kot je to ustrezno; (vii) cilj zavez glede storitev bi moral biti zagotoviti raven liberalizacije trgovine s storitvami, ki bi znatno presegala zaveze strani v okviru STO, pri čemer bi bilo treba izhajati iz nedavnih prostotrgovinskih sporazumov EU in zaščititi visoko kakovost javnih storitev EU v skladu s PDEU in zlasti protokolom 26 o storitvah splošnega pomena; poleg tega bi morale biti avdio-vizualne storitve izključene iz določb v zvezi z liberalizacijo; ponovno poudarja, da je dostop storitev do trga v okviru prostotrgovinskega sporazuma omejen in da zanj vedno veljajo izvzetja, pridržki in izjeme; zajeti bi morali biti vsi načini opravljanja storitev, vključno z zavezami o gibanju fizičnih oseb prek meja (način 4) in določbami, povezanimi s pravili EU in spoštovanjem enake obravnave delavcev in priznanjem poklicnih kvalifikacij; vse ureditve bi morale vključevati določbe o dostopu do trga in nacionalni obravnavi v okviru pravil države gostiteljice, da bi zagotovili, da bodo ponudniki storitev iz EU obravnavani na nediskriminatoren način, tudi kar zadeva sedež podjetja; nove ureditve bi morale omogočati začasen vstop in bivanje fizičnih oseb za poslovne namene s ciljem opravljanja storitev; (viii) zagotoviti bi bilo treba priložnosti za dostop do trgov javnih naročil, ki bi presegale zaveze iz Sporazuma STO o vladnih nabavah in zagotovile dostop do trga za podjetja iz EU v strateških sektorjih in določeno stopnjo odprtosti, ki bo enakovredna trgom javnih naročil EU; (ix) trdni in izvršljivi ukrepi, ki bodo obsegali priznanje in varstvo pravic intelektualne lastnine, vključno z geografskimi označbami, kot so avtorske in sorodne pravice, blagovne znamke, in sicer na podlagi veljavnega in prihodnjega zakonodajnega okvira EU; (x) sporazum bi moral potrditi zaščito obstoječih geografskih označb, kot predvideva sporazum o izstopu, in uvesti mehanizem za zaščito bodočih geografskih označb, pri tem pa zagotoviti enako raven zaščite, kot je tista, predvidena v sporazumu o izstopu; (xi) vključiti bi bilo treba ambiciozno poglavje o trgovini in enakosti spolov; upoštevati bi bilo treba posledice izstopa Združenega kraljestva iz EU za enakost spolov, tudi z zagotovitvijo enakih konkurenčnih pogojev za ukrepe EU, s katerimi se varuje in spodbuja vloga žensk v gospodarstvu, kot so ukrepi za boj proti plačnim razlikam med spoloma; (xii) splošno poglavje o potrebah in interesih mikropodjetij ter malih in srednjih podjetij (MSP) v zvezi z vprašanji olajšanja dostopa do trga, med drugim o združljivosti tehničnih standardov in poenostavljenih carinskih postopkih, da bi ohranili in ustvarili konkretne poslovne priložnosti ter omogočili njihovo internacionalizacijo; (xiii) da bi bil trgovinski sporazum celovit, mora vključevati določbe za zagotovitev stalnega regulativnega usklajevanja Združenega kraljestva z EU v prihodnje; za olajšanje trgovine so potrebna pogajanja o horizontalnih pravilih glede regulativne skladnosti in o netarifnih ovirah, ob upoštevanju prostovoljne narave regulativnega sodelovanja in pravice do zakonskega urejanja v javnem interesu, pri čemer se ohranjajo regulativna neodvisnost in parlamentarne pravice, ter ob upoštevanju, da določbe o regulativnem sodelovanju v trgovinskem sporazumu ne morejo v celoti posnemati nemotene trgovine, kot jo zagotavlja članstvo na enotnem trgu; (xiv) za ohranitev finančne stabilnosti in zagotovitev popolnega spoštovanja predpisov in standardov EU ter njihove uporabe so nadalje bonitetne izjeme in omejitve čezmejnega opravljanja finančnih storitev običajen element trgovinskih sporazumov EU, ki bi moral biti vključen tudi v ta sporazum; (xv) ambiciozne določbe, ki bodo omogočale razvoj digitalne trgovine, bodo namenjene obravnavanju neupravičenih ovir za trgovino z elektronskimi sredstvi ter bodo zagotovile odprto, varno in zaupanja vredno spletno okolje za podjetja in potrošnike ter urejale čezmejne tokove podatkov, vključno z načeli, kot je poštena konkurenca, in ambicioznimi pravili za čezmejne prenose podatkov, ob popolnem upoštevanju veljavnih in prihodnjih pravil EU glede varstva podatkov in zasebnosti ter brez poseganja v ta pravila; (xvi) prostotrgovinski sporazum bi vodil k carinskim kontrolam in preverjanjem, takoj ko blago vstopi na enotni trg, kar bi vplivalo na svetovne dobavne verige in proizvodne procese; okrepiti je treba carinske organe, tako v smislu osebja kot tehnične opreme, da bodo lahko opravljali svoje dodatne naloge; operativni postopki prihodnjih sporazumov morajo biti namenjeni ohranitvi pravil enotnega trga Unije za blago in carinske unije; zato je bistvenega pomena ohraniti skladnost blaga s pravili enotnega trga; (xvii) regulativno usklajevanje glede nadzora trga za proizvode in glede trdnih standardov za proizvode bi moralo biti bistven in nenadomestljiv del vseh prihodnjih sporazumov z Združenim kraljestvom, da bi zagotovili enake konkurenčne pogoje za podjetja iz EU in visoko raven varstva potrošnikov iz EU; (xviii) ohraniti je treba celovitost carinske unije ter njenih pravil in postopkov; vzpostaviti bi bilo treba pravočasne in učinkovite delovne ureditve med EU in Združenim kraljestvom na tem področju;